作者：陈著
词牌/韵律：大酺

paragraphs: 问大江东，长淮上，缘分如何修到。
轻裘还熟局，第三番又是，五年春了。
菜饭工夫，露香心事，惟靠天公分晓。
林泉琴书梦，算飞笺觅去，不知多少。
奈雅意难酬，又还留住，口衔新诏。
都无他嗜好。
玉麟静、公事供谈笑。
满眼是、风花飘忽，惟有长松，雪霜里、插天苍老。
休忆家山好。
安乐处、便成蓬岛。
正春雨、秧畴饱。
边城如画，处处绿杨芳草。
青溪不妨寄傲。